b"\n_START_ARTICLE_\nTaputapu\xc4\x81tea\n_START_SECTION_\nZemljopisne odlike\n_START_PARAGRAPH_\nU op\xc4\x87ini se nalaze tri naselja s lukom: Avera (upravno sredi\xc5\xa1te Taputapuatee), Opoa i Puohine. Tri od \xc4\x8detiri zaljeva na otoku Raiatei nalaze se u Taputapuatei: Vairahi, Hotopue i najve\xc4\x87i Faaroa. Tu su i dva najvi\xc5\xa1a vrha na otoku, Oropiro (824 m) i Tefatua (1.017 m)._NEWLINE_Op\xc4\x87ina je dobila ime po velikom arheolo\xc5\xa1kom kompleksu Taputapuatea mara, za koje se smatra da je bilo vjersko sredi\xc5\xa1te cijele isto\xc4\x8dne Polinezije. God. 2017., Taputapu\xc4\x81tea je upisana na UNESCO-v popis mjesta svjetske ba\xc5\xa1tine u Australiji i Oceaniji kao \xe2\x80\x9eizvanredan primjer tisu\xc4\x87ljetne m\xc4\x81'ohi civilizacije\xe2\x80\x9d. _NEWLINE_Od 1962. do 1999. god. stanovni\xc5\xa1tvo Taputapuatee se udvostru\xc4\x8dilo (sa skoro 2.000 do skoro 4.000 stanovnika), da bi prema popisu iz 2012. godine otok imao 4.786 stanovnika.\n_START_SECTION_\nPovijest\n_START_PARAGRAPH_\nTaputapu\xc4\x81tea se nalazi u tzv. \xe2\x80\x9ePolinezijskom trokutu\xe2\x80\x9d, golemom podru\xc4\x8dju Tihog oceana koje je na\xc4\x8di\xc4\x8dkano otocima i posljednji dio planeta koji su naselili ljudi. Na Taputapu\xc4\x81tei se nalazi kompleks marae, politi\xc4\x8dko, obredno i pogrebno sredi\xc5\xa1te koje se odlikuje poplo\xc4\x8danim dvori\xc5\xa1tem s velikim uspravnim kamenom u sredi\xc5\xa1tu. Marae su ra\xc5\xa1ireni \xc5\xa1irom Polinezije jer Poline\xc5\xbeani vjeruju kako se na njima kri\xc5\xbeaju svijet \xc5\xbeivih i duhovni svijet predaka._NEWLINE_Izvorno je kompleks bio posve\xc4\x87en bogu Ta'aroa, vrhovnom bogu stvoritelju, ali je kasnije preovladalo \xc5\xa1tovanje boga 'Oroa, vrhovnog boga polinezijskog panteona, boga \xc5\xbeivota i smrti. Prema predaji, potomak boga 'Oroa, Hiro, je izgradio marae i dao mu ime koje zna\xc4\x8di \xe2\x80\x9e\xc5\xbdrtvovanje izdaleka\xe2\x80\x9d. Njegov bubanj Ta'imoana je kori\xc5\xa1ten tijekom \xc5\xbertvovanja ljudi, a bijeli kamen Te Papatea-o-Ru'ea na obli\xc5\xbenjoj pla\xc5\xbei je bio mjesto gdje su poglavice Ra'iatee dobivali crveno pero maro 'ura. Kameni kip bo\xc5\xbeanstva visine oko 1 m je poznat kao 'Oro-maro-'ura (\xe2\x80\x9e'Oro od crvenog pera\xe2\x80\x9d). Kako se oko 1000. godine pro\xc5\xa1irio kult \xc5\xa1tovanja 'Oroa, Taputapu\xc4\x81tea je postalo mjesto hodo\xc4\x8da\xc5\xa1\xc4\x87a. Tu su se sastajali sve\xc4\x87enici i moreplovci s cijelog Pacifika kako bi prinijeli \xc5\xbertve bogovima, ali i kako bi podijelili svoja znanja o podrijetlu svemira i prekomorskim plovidbama._NEWLINE_Savez Ti'ahuauatea je ustanovljen s obli\xc5\xbenjim otocima Te Aotea i Te Aouri, kojemu su se pridru\xc5\xbeili Cookovo Oto\xc4\x8dje, Australes oto\xc4\x8dje, Kapukapuakea na Oahu (Havaji) i Taputapuatea na Novom Zelandu. U sredi\xc5\xa1tu svakog od ovih mjesta napravljen je marae, po\xc4\x8dev\xc5\xa1i od jednog kamena kojega su donijeli s Taputapuatee kao duhovnu poveznicu s glavnim sveti\xc5\xa1tem. Naposlijetku je savez prekinut kada je na jednom godi\xc5\xa1njem \xc5\xbertvenom okupljanu sve\xc4\x87enika na Taputapuatei izbila sva\xc4\x91a i dva glavna sve\xc4\x87enika su ubijena. _NEWLINE_Oko 1763., ratnici s otoka Bora Bora su napali Raiateu, ubili kralja-sve\xc4\x87enika Tupaia i opusto\xc5\xa1ili otok. Prilikom toga uni\xc5\xa1tili su bo\xc5\xbeji dom Taputapuatea, razorili platformu i posijekli za\xc5\xa1titno drve\xc4\x87e. _NEWLINE_Arheolo\xc5\xa1ki ostaci Taputapuatea marae su obnovljeni tek 1994. godine djelovanjem kulturne udruge Na Papa E Va'u Raiatea iz grada Opoa."